b"\n_START_ARTICLE_\nAna Blanco L\xc3\xb3pez\n_START_SECTION_\nBiografia\n_START_PARAGRAPH_\nLlicenciada en pedagogia per la Universitat de Deusto, el 1980 va comen\xc3\xa7ar a treballar en els mitjans de comunicaci\xc3\xb3, col\xc2\xb7laborant al programa Los 40 Principales de la Cadena SER de Bilbao, treball que compaginava amb els seus estudis._NEWLINE_Entre 1989 i 1990 va treballar a Radio 16 i va presentar, amb Agust\xc3\xadn Bravo, el programa cultural Zip-Zap. La gu\xc3\xada a Telemadrid._NEWLINE_El 15 de setembre de 1990 es va incorporar a la cadena p\xc3\xbablica Televisi\xc3\xb3 Espanyola (TVE), on va treballar en diferents \xc3\xa0rees fins a presentar, juntament amb Francine G\xc3\xa1lvez, l'edici\xc3\xb3 del cap de setmana del Telediario. Des de 1991 presenta el Telediario de TVE._NEWLINE_Blanco ha treballat en totes les edicions del Telediario (Telediario 1 \xe2\x80\x94migdia\xe2\x80\x94, Telediario 2 \xe2\x80\x94nit\xe2\x80\x94 i Telediario fin de semana), i en molts especials informatius, com els dos dedicats al primer aniversari de la mort de la princesa Diana de Gal\xc2\xb7les; el del naixement del primer fill de la Infanta Helena; la inauguraci\xc3\xb3 de l'Expo '98; programes especials electorals, i el casament reial del pr\xc3\xadncep Felip de Borb\xc3\xb3 i la princesa Let\xc3\xadcia Ortiz, el 2004. A m\xc3\xa9s, tamb\xc3\xa9 cal destacar la tasca informativa en directe duta a terme durant els atemptats de l'11 de setembre de 2001 i els de l'11 de mar\xc3\xa7 de 2004._NEWLINE_Va presentar a La 1 el Telediario 1, del migdia, fins al 2013, moment en qu\xc3\xa8 va passar a presentar els informatius de la franja de la nit, acompanyada al plat\xc3\xb3 per Marcos L\xc3\xb3pez i Jes\xc3\xbas \xc3\x81lvarez, director d'Esports de TVE, en el bloc d'informaci\xc3\xb3 esportiva.\n_START_SECTION_\nPremis i reconeixements\n_START_PARAGRAPH_\nHa rebut diverses distincions, entre les quals destaquen el premi de l'Associaci\xc3\xb3 Professional Espanyola d'Informadors de Premsa, R\xc3\xa0dio i Televisi\xc3\xb3; el premi Antena d'Or (1999); la Ins\xc3\xadgnia de Cavaller de l'Ordre Nacional del M\xc3\xa8rit (2005), atorgada per l'Ambaixada de Fran\xc3\xa7a a Espanya; el premi Micr\xc3\xb2fon d'Or (2005), concedit per la Federaci\xc3\xb3 d'Associacions de R\xc3\xa0dio i Televisi\xc3\xb3; el Premi TP d'Or (2007 i 2008) a la millor presentadora d'informatius; el premi Manuel Alonso Vicedo (2008) \xc2\xabpel seu estil imparcial i sobri\xc2\xbb; el Premi Nacional de Periodisme Pedro Antonio de Alarc\xc3\xb3n (2011), concedit per l'Ajuntament de Guadix i l'Associaci\xc3\xb3 de la Premsa de Granada i la Distinci\xc3\xb3 Lan Onari, atorgada el 25 d'octubre de 2011 pel Govern basc en reconeixement a la seva traject\xc3\xb2ria professional. El 2015 va rebre un premi Ondas a la millor presentadora de televisi\xc3\xb3._NEWLINE_A m\xc3\xa9s, va rebre el Premi ATV de l'Acad\xc3\xa8mia de les Ci\xc3\xa8ncies i les Arts de Televisi\xc3\xb3 d'Espanya (ATV) a la millor comunicadora d'informatius els anys 2000, 2004, 2005, 2010 i 2012, guard\xc3\xb3 per al qual tamb\xc3\xa9 va ser nominada el 2002, 2003, 2006, 2007, 2008. En l'edici\xc3\xb3 de 2007 l'ATV concedeix el premi en la categoria de millor comunicador/a d'informatius dels \xc3\xbaltims 10 anys a Ana Blanco."